**Stryhns fortsat i fin form, Dagbladet Roskilde d. 31. maj 2018**

**Stryhns A/ S fortsætter med at levere flotte resultater.**

På linje med de seneste fem år har Stryhns A/S fremlagt et årsregnskab, hvor resultatet nok en gang viser fremgang på alle nøgletal for den organiske del af forretningen. Både omsætning og bruttoresultat blev øget i 2017, der blev positivt påvirket af købet af K-Salat, som Stryhns overtog pr. 1. december 2017.

Nettoresultatet ligger fortsat på niveau med de seneste fire-fem år, men dog lidt under sidste års rekordår.

**Fortsat fremgang**Dermed fastholder Stryhns samlet set sin stærke position i et marked, som det seneste år har oplevet en mindre tilbagegang, konstaterer virksomheden i en pressemeddelelse.

Stryhns' samlede forretning - der består af Stryhns leverpostej, Graasten Salater, Jensens Køkken og Langelænder Pølser -er gået en anelse frem i et marked, der er meget konkurrencepræget, og samlet set for 2017 har oplevet en mindre tilbagegang. I slutningen af 2017 blev K-Salat opkøbt som supplement til Stryhns' salatforretning.

-I ledelsen er vi tilfredse med, at vi igen i år kan fremlægge et resultat for kerneforretningen, hvor vi har fremgang.

Og det sker oveni købet i et marked, der har oplevet en mindre tilbagegang. At vi igen i år er lykkedes med både at udvide og effektivisere forretningen skyldes vores stærke fokus på produktudvikling, evne til at optimere vores processer samt et team af meget dedikerede medarbejdere, siger administrerende direktør i Stryhns, Kristian Kornerup Jensen.

**Opkøb med positiv effekt**Med købet af K-Salat foretog Stryhns i 2017 endnu en udvidelse af forretningen, som sikrer virksomheden en stærkere position inden for pålægssalater, saucer, remoulade og dressinger, som er nogle af de markeder, der er i vækst.

Opkøbet har en positiv effekt på omsætningen og bruttoresultatet for 2017, mens resultat før finansielle poster og årets resultat påvirkes negativt. Det skyldes engangsudgifter afholdt i forbindelse med købet af K-Salat samt stigning i afskrivninger på immaterielle anlægsaktiver, som også er forbundet med købet af K-Salat.

-Købet af K-Salat er et utroligt godt supplement til vores eksisterende salatforretning, som vi har haft succes med at udvikle de seneste år, og vi har store forventninger til 2018 med endnu et stærkt brand i vores portefølje, siger Kristian Kornerup Jensen.

Den fulde effekt af opkøbet af K-Salat er ikke set endnu, og sammen med et stærkt fokus på organisk vækst betyder det, at ledelsen har forventninger om at styrke Stryhns A/ S' markedsposition og dermed kunne levere yderligere vækst både på omsætning og resultat for 2018.